Δημήτρης Παρίδης

Ο Δημήτρης Παρίδης (20 Σεπτεμβρίου 1945 – 22 Αυγούστου 2015) ήταν Έλληνας ποδοσφαιριστής. Γεννήθηκε το 1945 στην Καβάλα και έγινε γνωστός αγωνιζόμενος στον ΠΑΟΚ ως επιθετικός.

 Ο Δημήτρης Παρίδης γεννήθηκε στις 20 Σεπτεμβρίου 1945 στον Άγιο Ανδρέα Καβάλας. Οι γονείς του ήταν ποντιακής καταγωγής -από τη Νικόπολη του Πόντου- και ονομάζονταν Γιώργος και Δέσποινα και τα τρία αδέρφια του: Μιχάλης, Θόδωρος και Μαρία. Ο πατέρας του ήταν οδηγός του ΚΤΕΛ, ζωέμπορος και αγρότης. Από 12 χρονών ο Παρίδης γράφτηκε στην ομάδα της ΑΕΚ Καβάλας, με αντάλλαγμα 10 δραχμές για τα εισιτήρια του λεωφορείου. Αν και η πολύτεκνη οικογένειά του τον χρειαζόταν στο μάζεμα των καπνών, οι υπεύθυνοι της ομάδας έπεισαν τον πατέρα του να τον αφήσει να πηγαίνει στις προπονήσεις υποσχόμενοι ότι θα τον ταΐζουν και θα του δίνουν χαρτζιλίκι! Αυτά το 1959. Το 1961, σε ηλικία 16 ετών, υπέγραψε δελτίο με εισήγηση του προπονητή Δημήτρη Τσάκαλου. Τη σεζόν αυτή έκανε το ντεμπούτο του σε αγώνα εναντίον της Ασπίδας Ξάνθης, πριν πατήσει τα 15. Τον χαρακτήριζε η ταχύτητα και η κοφτή ντρίμπλα. Το 1965 η ΑΕΚ Καβάλας συγχωνεύτηκε με άλλα δύο σωματεία της πόλης και δημιούργησαν τον ΑΟ Καβάλα. Ο Δημήτρης Παρίδης γίνεται βασικός στην ενιαία καβαλιώτικη ομάδα, που έπαιζε στη Β΄ Εθνική. Με προπονητή τον Αντώνη Γεωργιάδη φτάνει να διεκδικήσει την άνοδο στην Α΄ Εθνική σε αγώνες μπαράζ με τον Πανελευσινιακό και τη Νίκη Βόλου. Ο Παρίδης αποδίδει καλά και αρχίζουν να ενδαφέρονται γι' αυτόν μεγαλύτερες ομάδες με πρώτο τον Άρη Θεσσαλονίκης. Αν και ο Άρης ενδιαφέρθηκε πρώτος και είχε σχεδόν συμφωνήσει με τον Δημήτρη Παρίδη, τελικά ο πρόεδρος του ΠΑΟΚ Παντελάκης, σε ραντεβού με τη διοίκηση της Καβάλας προτείνει 150.000 δραχμές και τρεις παίκτες(Γιώργο Κοντογιώργο,Γρηγόρη Μαχαιρίδη καί Ονούφριο Χαραλαμπίδη) για να πάρει τον παίκτη στον ΠΑΟΚ. Ο Παρίδης παίρνει τις 100.000 και υπογράφει στον ΠΑΟΚ. Με τον ΠΑΟΚ αγωνίστηκε εννιά χρόνια και γνώρισε μεγάλες στιγμές. Πρώτη μεγάλη επιτυχία η κατάκτηση του Κυπέλλου Ελλάδος το 1972 με νίκη 2-1 επί του Παναθηναϊκού στο Στάδιο Καραϊσκάκη. Ακολουθεί μια τριετία, που ο ΠΑΟΚ διεκδικεί στα ίσα το πρωτάθλημα από τον Ολυμπιακό. Κάθε χρόνο ο Ολυμπιακός έχει μόνο μια ήττα, στην Τούμπα από τον ΠΑΟΚ. Τελικά καταφέρνει να πάρει άλλο ένα κύπελλο, το 1974 νικώντας τον Ολυμπιακό στα πέναλτι, έπειτα από έναν ισόπαλο αγώνα 2-2. Ο Παρίδης είχε σκοράρει το πρώτο γκολ. Το 1975-76 ο ΠΑΟΚ καταφέρνει να σπάσει το σερί του ΠΟΚ στο πρωτάθλημα. Με προπονητή το Γκιούλα Λόραντ κατακτά τον τίτλο για πρώτη φορά στην ιστορία του και ο Παρίδης είναι βασικός συντελεστής στην επιτυχία αυτή. Παράλληλα, ο σύλλογος κάνει μεγάλη πορεία στο Κύπελλο Κυπελλούχων, φτάνοντας ως τα προημιτελικά. Αποκλείει τη Λέγκια Βαρσοβίας και στο δεύτερο γύρο συντρίβει τη Λυών με 4-0. Ο Παρίδης είναι ο σκόρερ του πρώτου γκολ. Στους οκτώ αποκλείεται από τη ΑΚ Μίλαν αλλά όλοι αναγνωρίζουν ότι είναι μεγάλη ομάδα. Έπειτα από μια διένεξη με τη διοίκηση, το 1977 σταματά το ποδόσφαιρο. Στα χρόνια με τον ΠΑΟΚ έπαιξε σε 186 ματς και σκόραρε 49 φορές. Την περίοδο 1972 ως 1975 καλείται τακτικά στην Εθνική ομάδα. Συνολικά αγωνίστηκε σε έξι ματς. Στη συνέχεια ασχολήθηκε με το πρακτορείο ΠΡΟΠΟ που διατηρούσε στην Καβάλα. Επίσης, για ένα διάστημα ασχολήθηκε επαγγελματικά με το λαϊκό τραγούδι ως τραγουδιστής. Ήταν παντρεμένος με τη Λίτσα που είναι οδοντίατρος και συγχωριανή του. Απεβίωσε στις 22 Αυγούστου 2015 μετά από καρκίνο. Πρωτάθλημα Α΄ Εθνικής (1): 1975-76 Κύπελλα Ελλάδος (2): 1972, 1974. Στράτου Σεφτελή, "Αυτοί που άφησαν εποχή στο ελληνικό ποδόσφαιρο: Δημήτρης Παρίδης", περιοδικό Εθνοσπόρ.